als_Latn dik_Latn sna_Latn
Amerika ksenofobike e Trumpit
Rritja në mbështetje për populistin Donald Trump i ka sjellë nervozizëm establishmentit politik të Amerikës dhe aleatëve ndërkombëtarë të Uashingtonit. Pavarësisht nga një varg deklaratash të diskutueshme, miliarderi Trump nga Nju-Jorku vazhdon të kryesojë fushatën mes republikanëve me një bërthamë të përkushtuar të mbështetësve.
Janusz Bugajski
Analist i politikave
Çdo shtet ka një pakicë të konsiderueshëm që mund të bie në kurthin e fanatizmit dhe zgjidhjeve të thjeshta. Individët karizmatikë mund të ndikojnë te qytetarët e tillë me premtimet për të çrrënjosur armiqtë dhe duke garantuar sigurinë.
Nga fillimi i fushatës së tij zgjedhore, Trump ka qenë qëllimisht kontrovers për të fituar vëmendjen e mediave. Në fjalimin e tij, kur shpalli kandidaturën brenda partisë republikane, ai pohoi se njerëzit të cilët hyjnë në SHBA nga Meksika përfshijnë "përdhunues, kriminelë dhe trafikantë të drogës". Në një kohë kur republikanët janë duke u përpjekur për zgjerim, në mesin e komunitetit hispanik në rritje, komentet e Trump-it ishin jo vetëm të diskutueshme por edhe kundërproduktive.
Përparimi i Trump-it është ushqyer me frikën se qeveria nuk mund ti mbajë qytetarët e saj të sigurt pas sulmit terrorist në Kaliforni, që ndodhi në fund të vitit të kaluar.
Për të demonstruar vendosmërinë e tij për të mbrojtur amerikanët ai ka propozuar mbylljen e xhamive dhe regjistrimin e të gjithë myslimanëve të Amerikës.
Ai gjithashtu kërkoi mbylljen e kufirit të SHBA-së për të gjithë myslimanët, një ide e egër që u shfaq për të shkelur një linjë morale dhe parimet kryesore mbi të cilat është ndërtuar vetë SHBA-ja.
Mbështetësit konservatorë të Trump-it, rreth 30 për qind e bazës republikane, janë shumë të zëshëm dhe të mobilizuar shumë mirë. Ata besojnë se suksesi në biznes mund të përkthehet në sukses të drejtimit të vendit. Kështu ata nuk arrijnë të kuptojnë se modeli i biznesit nuk është i krahasueshëm me çështje komplekse vendore dhe ndërkombëtare.
Procesi presidencial i nominimit fillon në janar në shtetin amerikan të Ajovës, përcjellë pastaj nga një numër i shteteve të tjera. Në qoftë se mosmarrëveshjet e tij me udhëheqësit republikanë vazhdojnë, Trump mund të heqë dorë nga nominimi partiak dhe të kandidojë si i pavarur ose edhe të formojë partinë e tij të tretë. Kjo mund të dëmtojë seriozisht shanset republikanë në zgjedhjet e ardhshme, sepse Trump mund të kapë votuesit më konservatorë të partisë. Një fitore e demokratëve atëherë do të duket gati e pashmangshme.
Në një periudhë afatgjate, për republikanët, do të ishte më e dobishme që ta përjashtojnë Trump-in nga partia për shkak të "gjuhës së urrejtjes" dhe nxitjes së konflikteve fetare. Një qëndrim i tillë do të sakrifikonte zgjedhjet e ardhshme, por partia pastaj mund të fitojë terren të konsiderueshëm për mbrojten e parimeve kombëtare.
Nëse Trump nominohet si kandidat republikan, Partia Republikane gjithsesi humb zgjedhjet presidenciale, pasi shumica e amerikanëve nuk do të bien për populizëm bombastik. Është shumë më mirë të humbësh me dinjitet sesa të humbësh duke u thirrur në populizëm ksenofob.
crh_Latn als_Latn szl_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn